Den daglige leder af Knallertbanen Hvorup Rene Hansen gjorde lørdag formiddag skaderne op efter nattens tyveri. - De har vist lige, hvad de er gået efter. Det er kun de dyreste og bedste cykler, som er væk, siger Rene Hansen til TV2/NORD. De syv motocrosscykler har en samlet værdi på 350.000 kroner. Tyvene har stjålet: To 85 kubik motocrosscykler af mærket TM. En helt ny 150 kubik Honda En 85 KTM En Cobra mini motocrosscykel En 125 kubik Honda En 125 kubik Yamaha. De syv motocrosscykler er svære at omsætte i Danmark, da motocrosskørerne kender de forskellige cykler, og derfor er risikoen for at blive genkendt stor. Rene Hansen tror heller ikke, at de syv cykler skal sælges i Danmark. - Motocrosscyklerne er dyrere i Sverige, Norge og Polen, så de er nok beregnet på et af de lande, siger Rene Hansen.

Opsummering:
Knallertbanen Hvorup mistede i nat syv ud af deres 50 motocrosscykler. Tyvene rykkede en stor port op og stjal de mest værdifulde motocrosscykler.